钦定古今图书集成/明伦汇编/闺媛典/第003卷 > 明仁孝文皇后内训 > 《勤励章第五》
## 钦定古今图书集成/明伦汇编/闺媛典/第003卷 > 明仁孝文皇后内训 > 《勤励章第五》

怠惰恣肆，身之灾也；勤励不息，身之德也。是故农勤
于耕，士勤于学，女勤于工。农惰则五谷不获，士惰则
学问不成，女惰则机杼空乏。古者后妃亲蚕，躬以率
下。庶士之妻，皆衣其夫。效绩有制，愆则有辟。夫治丝
执麻，以供衣服；幂酒浆，具菹醢，以供祭祀，女之职也。
不勤其事，以废其功，何以辞辟？夫早作晚休，可以无
忧。缕绩不息，可以成匹。戒之哉！毋荒宁。荒宁者，刿身
之廉刃也，虽不见其锋，阴为所戕矣。《诗》曰：“妇无公事，
休其蚕织。”此怠惰之慝也。呜呼！贫贱不怠惰者易，富
贵不怠惰者难。当勉其难，毋忽其易。